|  |
| --- |
| YmpäristöministeriöKirjaamokirjaamo.ym@ymparisto.fi |
| Lausuntopyyntönne YM008:00/2015, 25.4.2016 |
|  |
| Lausunto luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta |

Pyydettynä lausuntona luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta Metsäteollisuus ry toteaa seuraavaa:

Työryhmän tehtävänä oli valmistella ympäristövaikutusten arvioinnista annettuun lakiin ja muuhun lainsäädäntöön tarvittavat muutokset YVA-direktiivin muutosdirektiivin (2014/52/EU) täytäntöönpanoa varten sekä valmistella ehdotukset YVA-menettelyn yhteensovittamiseksi kaavoitukseen ja ympäristöä koskeviin lupamenettelyihin.

Metsäteollisuus näkee, että esitys ei ole toimeksiannon mukainen, sillä YVA-menettelyn yhteensovittamista ympäristöä koskeviin lupamenettelyihin ei ole esitetty. Lisäksi YVA-menettelyn yhteensovittamiseksi kaavoitukseen esitetään luonnoksessa hallituksen esitykseksi vaihtoehdot A ja B, joista kumpikaan ei poista erillisten ja päällekkäisten arviointien ongelmaa eikä erillisiä menettelyitä.

Esitys ei kokonaisuudessaan näin ollen täytä hallitusohjelman tavoitteita sääntelyn ja lupamenettelyjen sujuvoittamisesta.

Metsäteollisuus esittää, että hallituksen esityksen valmistelua jatketaan, jotta päällekkäisiä arviointeja ja selvityksiä voidaan poistaa sekä rinnakkaisia/erillisiä hallinnollisia menettelyjä vähentää. Tulisi valmistella lainsäädäntöehdotukset sekä YVA-menettelyn yhteensovittamiseksi kaavoitukseen, että YVA-menettelyn yhteensovittamiseksi ympäristölupamenettelyyn. Arviointi tulisi tehdä siinä menettelyssä, joka hankkeen kannalta on tarkoituksenmukaisin. On tärkeää, että esitys tukee etenemistä kohti yhden luukun periaatetta. Samalla on kuitenkin tärkeää, että mahdollisuus erilliseen ympäristövaikutusten arviointiin säilyy, sillä se voi toiminnanharjoittajan näkökulmasta olla järkevin vaihtoehto tietyissä tapauksissa.

Kansallisesta YVA-lainsäädännöstä tulisi lisäksi poistaa YVA-direktiivin kansalliset laajennukset hallitusohjelman EU-linjausta vastaavalla tavalla. Tähän viitaten metsäteollisuus esittää, että olemassa olevan toiminnan laajentamista koskevat hankkeet poistetaan YVA-menettelystä (713/2006, 6§, kohta 12). Kyseessä on kansallinen lisä EU-lainsäädäntöön.

YVA-lainsäädännön mukaan paperi- tai kartonkitehtaalle, joka tuottaa vähintään 200 t/d paperia, tarvitaan ympäristövaikutusten arviointi. Vuonna 2006 sisällytettiin valtioneuvoston asetukseen ympäristövaikutusten arviointimenettelystä aiempia hankkeita kooltaan vastaavat hankkeiden muutokset hankeluetteloon. Paperi- ja kartonkitehtaiden kapasiteettiraja on mahdollisten laajennusten yhteydessä liian alhainen. Pienen kapasiteettirajan takia laajennushankkeiden YVA-menettelyn tarve on tarpeettoman raskas.

YVA-menettelyn vaatiminen olemassa olevan tehtaan tuotantomuutoksiin hidastaa merkittävästi investointien aikatauluja ja saattaa aiheuttaa isoja taloudellisia menetyksiä yrityksille. YVA-menettelyä ei tarvita, koska ympäristölupahakemuksessa on kuitenkin yksilöitävä laajennuksesta aiheutuvat ympäristövaikutukset.

Metsäteollisuus ry



Timo Jaatinen

toimitusjohtaja